ทุนสำรองประเทศลด200ล้านเหรียญ
ธปท.เผยทุนสำรองประเทศลดลงเล้กน้อย 200 ล้านเหรียญสหรัฐ หลังลดเข้าแทรกเงินบาทลง
26 ต.ค. 2555

ธปท.เผยทุนสำรองประเทศลดลงเล้กน้อย 200 ล้านเหรียญสหรัฐ หลังลดเข้าแทรกเงินบาทลง
ธนาคารแห่งประเทศไทย(ธปท.) รายงานฐานะทุนสำรองระวห่างประเทศ ณ วันที่ 19 ต.ค.ปีนี้ ว่า อยู่ที่ระดับ 1.824 แสนล้านเหรียญสหรัฐ หรือประมาณ 5.599 ล้านล้านบาท ลดลง 200 ล้านเหรียญสหรัฐ หรือประมาณ 6,140 ล้านบาท หากคิดอัตราแลกเปลี่ยนในปัจจุบันที่ระดับ 30.70 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.826 แสนล้านเหรียญสหรัฐ หรือประมาณ 5.596 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.55 หมื่นล้านเหรียญสหรัฐ ลดลงเล็กน้อยจากสัปดาห์ก่อนหน้าที่ 2.56 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้วอยู่ที่ระดับ 2.079 แสนล้านเหรียญสหรัฐ 
ทั้งนี้ คาดว่าสาเหตุที่ทุนสำรองฯลดลงต่อเนื่อง เพราะ ธปท.ทยอยลดการแทรกแซงค่าเงินบาทด้วยการเข้าซื้อเงินเหรียญสหรัฐในตลาดส่งมอบทันที(Spot)เข้าเก็บในทุนสำรองลง เนื่องจากเงินบาทเคลื่อนไหวค่อนข้างมีเสถียรภาพ ไม่ผันผวนมาก และเกาะกลุ่มกับสกุลอื่นๆในภูมิภาค 
อย่างไรก็ตาม ในส่วนของฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ ธปท. อยู่ที่ระดับ 1.305 ล้านล้านบาท ลดลงเล็กน้อยจากสัปดาห์ก่อนที่ 1.323 ล้านล้านบาท แต่ยังอยู่ในระดับปกติ โดยปริมาณเงินหมุนเวียนยังสอดคล้องกับความต้องการใช้จ่ายในประเทศ